《百字令 草堂春社，旧燕重来》
清代·杨瑾华

几番花信，又匆匆春社，廉纤微雨。岑寂草堂清梦醒，袅尽沉烟篆缕。

斗草心慵，停针意倦，旧燕来庭户。雕梁栖稳，呢喃似话离绪。

对此佳境良辰，开筵相赏，醉后联新句。九十韶光春正媚，姹紫嫣红无数。

波暖银塘，草薰绮陌，又近清明序。萍踪才定，客尘今喜浣去。

作者简介：字映蟾，阳湖人，晋藩女，慈溪诸生岑云鹤室。有《杏花山馆词》。